CELEX: 32015R2046
Language: lv
Date: 2015-11-16 00:00:00
Title: Komisijas Īstenošanas regula (ES) 2015/2046 (2015. gada 16. novembris) par Artemisia absinthium L. neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ)

17.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 300/6
            
         KOMISIJAS ĪSTENOŠANAS REGULA (ES) 2015/2046
   (2015. gada 16. novembris)
   par Artemisia absinthium L. neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
   tā kā:
   
               (1)
            
            
               Komisija saskaņā ar Regulas (EK) Nr. 1107/2009 23. panta 3. punktu no Bioloģiskās lauksaimniecības tehniskā institūta (Institut Technique de l'Agriculture Biologique – ITAB) 2013. gada 26. aprīlī saņēma pieteikumu, kurā tika lūgts Artemisia absinthium L. apstiprināt par pamatvielu. Minētajam pieteikumam bija pievienota informācija, kas iesniedzama saskaņā ar 23. panta 3. punkta otro daļu.
            
         
               (2)
            
            
               Komisija lūdza Eiropas Pārtikas nekaitīguma iestādi (turpmāk “iestāde”) sniegt zinātnisko palīdzību. Tehnisko ziņojumu par attiecīgo vielu iestāde Komisijai iesniedza 2014. gada 30. septembrī (2). 2015. gada 20. martā Komisija iesniedza Augu, dzīvnieku, pārtikas aprites un dzīvnieku barības pastāvīgajai komitejai pārskata ziņojumu (3) un projektu šai regulai par Artemisia absinthium L. neapstiprināšanu.
            
         
               (3)
            
            
               Pieteikuma iesniedzēja sniegtā dokumentācija liecina, ka Artemisia absinthium L. atbilst pārtikas produkta kritērijiem, kas definēti Eiropas Parlamenta un Padomes Regulas (EK) Nr. 178/2002 (4) 2. pantā. Tomēr no Artemisia sugām gatavoti alkoholiskie dzērieni ir iekļauti Eiropas Parlamenta un Padomes Regulas (EK) Nr. 1334/2008 (5) III pielikuma B daļā, kurā noteikts dažu vielu, ko dabīgi satur aromatizētāji un pārtikas sastāvdaļas ar aromatizētāju īpašībām, maksimāli pieļaujamais daudzums noteiktos patērētos apjomos salikta sastāva pārtikā, kurai pievienoti aromatizētāji un/vai pārtikas sastāvdaļas ar aromatizētāju īpašībām. Saskaņā ar Regulas (EK) Nr. 1334/2008 6. pantu, ja aromatizētājus un/vai pārtikas sastāvdaļas ar aromatizētāju īpašībām izmanto B daļā minētajā salikta sastāva pārtikā, to daudzums nedrīkst pārsniegt maksimāli pieļaujamo daudzumu. Tāpēc Artemisia sugas nevar bez kvalificēšanas izmantot kā pārtikas produktu.
            
         
               (4)
            
            
               Iestādes tehniskajā ziņojumā tika identificētas konkrētas bažas par eksponētību tujonam, absintīnam un ferulskābei, un tā rezultātā nevarēja pabeigt riska novērtējumu attiecībā uz operatoriem, strādniekiem, apkārtējiem cilvēkiem, patērētājiem un nemērķa organismiem.
            
         
               (5)
            
            
               Komisija aicināja pieteikuma iesniedzēju sniegt komentārus par iestādes tehnisko ziņojumu un pārskata ziņojuma projektu. Pieteikuma iesniedzējs sniedza komentārus, un tie tika rūpīgi izskatīti.
            
         
               (6)
            
            
               Tomēr, neraugoties uz pieteikuma iesniedzēja argumentiem, ar vielu saistītās bažas netika novērstas.
            
         
               (7)
            
            
               Tādējādi, kā minēts Komisijas pārskata ziņojumā, nav konstatēts, ka Regulas (EK) Nr. 1107/2009 23. pantā noteiktās prasības ir izpildītas. Tāpēc ir lietderīgi Artemisia absinthium L. neapstiprināt par pamatvielu.
            
         
               (8)
            
            
               Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu Artemisia absinthium L. apstiprināšanai par pamatvielu.
            
         
               (9)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Pamatvielas neapstiprināšana
   
      Artemisia absinthium L. neapstiprina par pamatvielu.
   2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 16. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Rezultāti pēc apspriešanās ar dalībvalstīm un EFSA par pieteikumu, kurā Artemisia absinthium lūdza apstiprināt par pamatvielu, lai lietotu augu aizsardzībai – kā fungicīdu kviešiem un nematicīdu vai insekticīdu dārzeņiem. EFSA supporting publication 2014:EN-665, 37 lpp.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
   
      (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).
   
      (5)  Eiropas Parlamenta un Padomes 2008. gada 16. decembra Regula (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (OV L 354, 31.12.2008., 34. lpp.).